Diari Oficial de la Generalitat Valenciana


Sumari del DOGV 7212, del 12-02-2014 (2014/1148)

ORDE 2/2014, de 6 de febrer, de la Conselleria d'Infraestructures, Territori i Medi Ambient, per la qual es regula el sistema de descans obligatori i la limitació diària en la prestació del servici de taxis en l'Àrea de Prestació Conjunta de València.
-----------------------------------------------------------------------------------------------------------------------------------------------------------------------------------------------------------------------------------------------------------

Estat**ANUL·LADA**

Permalink ELI

**https://dogv.gva.es/va/eli/es-vc/o/2014/02/06/2/dof/vci/html**

### Dades del document

Número de DOGV
:   7212

Data del DOGV
:   12-02-2014

Secció del DOGV
:   I. DISPOSICIONS GENERALS

Número del document
:   2014/1148


Data del document
:   06-02-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * València
    * taxi
    * transport de viatgers
    * transport públic
    * temps de descans
    * legislació
    * jornada de treball

ORDE 2/2014, de 6 de febrer, de la Conselleria d'Infraestructures, Territori i Medi Ambient, per la qual es regula el sistema de descans obligatori i la limitació diària en la prestació del servici de taxis en l'Àrea de Prestació Conjunta de València. [2014/1148]  
PREÀMBUL  
  
La Llei 6/2011, d'1 d'abril, de Mobilitat de la Comunitat Valenciana, establix que la prestació del servici del taxi se sotmet a la intervenció administrativa per a garantir un nivell de qualitat adequat en la prestació del servici.  
El Decret 18/1985, de 23 de febrer, del Consell, de Creació d'Àrees de Prestació Conjunta per a Servicis de Transport Públic de Viatgers en Automòbils de Turisme, en l'article 6t, atribuïx a la conselleria competent en matèria de transports les funcions de regulació i ordenació necessàries per a les àrees mencionades.  
La situació de crisi econòmica, amb el consegüent impacte negatiu sobre la mobilitat i sobre la demanda del servici del taxi, ha provocat un excés en l'oferta de servici. Esta situació va ser ja abordada en l'Orde de 16 de juny de 2009, de la Conselleria d'Infraestructures i Transport, per la qual es regula el sistema de descans obligatori en la prestació de servicis de taxis en l'Àrea de Prestació Conjunta de València, i en l'Orde 26/2010, de 4 d'agost, de la Conselleria d'Infraestructures i Transport, per la qual es regula el sistema de descans obligatori i la limitació diària en la prestació de servicis de taxis en l'Àrea de Prestació Conjunta de València, i esta última va ser anul·lada pel Tribunal Superior de Justícia de la Comunitat Valenciana per defectes formals en la tramitació.  
  
No obstant això, fins al moment persistix el desequilibri entre l'oferta i la demanda de taxis en l'Àrea de València, la qual cosa és una preocupació constant del sector del taxi en esta Àrea. En funció d'això, i fetes les consultes oportunes als titulars de les autoritzacions existents en l'Àrea per mitjà de referèndum, i als representants majoritaris del sector, ara regulem amb esta orde la prestació del servici del taxi i el seu règim de descans obligatori, i intentar conjugar la garantia de qualitat de la prestació d'un servici públic, amb les particularitats que el mercat introduïx en l'oferta i la demanda d'este.  
  
Per això, a proposta del director general de Transports i Logística, d'acord amb el Consell Jurídic Consultiu, i en exercici de les competències atorgades pels articles 148.1.5a i 149.1.21a de la Constitució Espanyola i de l'article 49.1.15a de l'Estatut d'Autonomia de la Comunitat Valenciana, i fent ús de les facultats que em conferixen la Llei 5/1983, de 30 de desembre, del Consell, i el Decret 3/2013, de 14 de juny, del president de la Generalitat, que modifica el Decret 19/2012, de 7 de desembre, pel qual es determinen les conselleries en què s'organitza l'Administració de la Generalitat,  
  
ORDENE  
  
Article 1. Objecte de l'orde  
L'objecte d'esta orde és regular el sistema de descans obligatori i la limitació diària de la prestació de servicis d'autotaxi en l'Àrea de Prestació Conjunta de València.  
  
Article 2. Duració del servici  
1. Totes les autoritzacions d'autotaxi de l'Àrea de Prestació Conjunta de València hauran de prestar servici de dilluns a diumenge, un màxim de 16 hores, excepte els dies de descans obligatori. Este període es computarà entre les 6.00 hores i les 6.00 hores de l'endemà.  
2. El control de la duració del servici es realitzarà per mitjà de l'activació de la corresponent funcionalitat en l'aparell taxímetre, per a la qual cosa serà imprescindible que en cas de modificar-se el taxímetre als efectes d'incorporar esta funcionalitat, es realitze l'avaluació de la conformitat, segons que establixen els article 5 i 6 del Reial Decret 889/2006, de 21 de juliol, pel qual es regula el control metrològic de l'Estat sobre instruments de mesura.  
3. El còmput del temps de servici començarà en el moment en què es polse el taxímetre en posició de lliure.  
4. El temps mínim en què el taxímetre podrà romandre apagat, durant el servici, serà de 60 minuts. Si el taxímetre s'encén abans de transcórrer este període, la pausa mencionada computarà per un període de 60 minuts, com a servici efectivament prestat.  
5. En cas d'equivocació en la posada en marxa del taxímetre s'establix un temps d'un minut, perquè es puga tornar a encendre este sense que es descompte el temps de pausa.  
6. Els temps no utilitzats durant el període de prestació de servici no seran traslladables ni acumulables a dies o setmanes posteriors.  
7. Si s'està realitzant un servici i acaba el període de prestació, continuarà funcionant el dispositiu fins a finalitzar el servici.  
8. Es faculta el director general competent en matèria de transport perquè, mitjançant una resolució, puga exceptuar de la limitació horària de la prestació del servici a les autoritzacions de taxi adscrites a vehicles adaptats a persones amb mobilitat reduïda, així com a modificar la duració de les pauses, el seu nombre i els inicis del servici, quan les circumstàncies així ho aconsellen.  
9. La conselleria competent en matèria de transport podrà comprovar, en tot moment, el compliment de les condicions de prestació del servici de taxi que en esta orde es preveuen.  
  
Article 3. Regulació del descans obligatori  
1. La prestació del servici de taxi en l'Àrea de Prestació Conjunta de València es farà davall del règim de descans obligatori d'un dia setmanal, de dilluns a divendres; i un dissabte o diumenge alternativament.  
  
Mitjançant una resolució del director general competent en matèria de transport es definirà el calendari anual de descans obligatori.  
2. S'exceptuen del règim de descans obligatori les setmanes de Falles, Nadal i Any Nou, així com aquells períodes en què tinga lloc la celebració d'esdeveniments en què siga previsible que es produïsca un augment excepcional de la demanda. Els termes, les condicions i els termini de duració hauran de ser establits, mitjançant una resolució del director general competent en matèria de transport. Igualment, i per mitjà del mateix procediment, es podrà establir un règim de descans obligatori específic per als mesos de juliol i agost i per als vehicles adaptats a persones amb mobilitat reduïda.  
  
3. El règim de descans assenyalat s'entén sense perjuí de l'obligació de concórrer diàriament a la prestació del servici en dies de treball per a garantir que la demanda de l'usuari siga globalment atesa.  
  
  
Article 4. Senyal identificatiu del dia de descans  
Els dies de descans estaran senyalitzats per mitjà d'un identificador adhesiu que s'adherirà en lloc visible en el vidre posterior dels vehicles, i que consistirà en la lletra A, B, C, D o E, d'acord amb el disseny que s'establix en l'annex a esta orde, i que seran col·locats pels titulars de les autoritzacions segons el torn que els corresponga.  
  
DISPOSICIÓ ADDICIONAL  
  
Única. Verificació de la funcionalitat incorporada a l'aparell taxímetre  
La direcció general competent en matèria de transport podrà verificar que la funcionalitat incorporada a l'aparell taxímetre per al control de la duració del servici complix les especificacions establides en esta orde i la resta de normativa d'aplicació.  
  
DISPOSICIONS TRANSITÒRIES  
  
Primera. Període transitori  
Mentre es dicten les resolucions a què fan referència l'article tercer, seguiran vigent l'apartat primer de la Resolució d'1 d'octubre de 2012, de la directora de l'Agència Valenciana de Mobilitat, per la qual s'excepciona del règim de descans obligatori a les autoritzacions de taxi de l'Àrea de Prestació Conjunta de València que tinguen adscrit un vehicle adaptat a persones amb discapacitat; així com els apartats segon, tercer, quart i quint de la Resolució de 15 de febrer de 2013, de la Direcció General de Transports i Logística, per la qual es regula el sistema de descans obligatori en la prestació de servicis de taxis, així com la seua distribució per a l'any 2013, en l'Àrea de Prestació Conjunta de València.  
  
Segona. Adaptació dels aparells taxímetres  
A partir de l'entrada en vigor d'esta orde es concedix un termini transitori d'un mes per a la introducció en els aparells taxímetres el programari apropiat per a implementar el que establix esta.  
  
DISPOSICIÓ DEROGATÒRIA  
  
Única. Derogació normativa  
Queda derogada l'Orde de 16 de juny de 2009, de la Conselleria d'Infraestructures i Transport, per la qual es regula el sistema de descans obligatori en la prestació de servicis de taxis en l'Àrea de Prestació Conjunta de València. Així mateix, queden derogades totes les disposicions que del mateix rang o d'un rang inferior s'oposen al que establix esta orde.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 6 de febrer de 2014  
  
La consellera d'Infraestructures,  
Territori i Medi Ambient,  
ISABEL BONIG TRIGUEROS


Còpia Permalink ELI